Store (ca. 45-55 millimeter), kraftige, blankt svarte gjødselbiller. Artene minner overflatisk om en stor tordivel, men hannen kjennes lett på at den har et langt, krumt horn i pannen. Hodet er gjerne bredt og spadeformet med små fasettøyne, antennene ganske korte. Hos denne arten har hannen svært variable horn i pannen, noen ganger med to ganske lange horn, andre med ganske små. Pronotum er kraftig uthulet foran, i det minste hos hannen, som har tre framoverrettede horn på pronotum. De hvelvede dekkvingene har dype lengdestriper. Beina er brede og spadeformede, velegnet for graving, på frambeina er føttene (tarsene) ganske små og spinkle.